Креатинът е аминокиселина, чиято роля е да съдейства за подаването на енергия към нервните и мускулните влакна. Чрез нея се осъществяват процесите на мускулно съкращение и именно тя увеличава енергийния резерв в мускула, необходим когато е нужно да се извършва по-продължителната или по-интензивната му работа.
Естествените ѝ източници са рибата и месото. При големи натоварвания, като активна спортна дейност обаче, набавеният чрез храната креатин не е в достатъчно количество, за да удовлетвори нуждите на организма и да се отрази на физическата форма. Един килограм телешко месо съдържа 4-6 гр креатин, а дневната доза, нужна за активно спортуващи, е 8-10 гр. Особено необходим е за хора, които не консумират месо.
Един от най-разпространените му видове е креатин монохидрат. Тази натурална субстанция има осезаем ефект. Попаднала в тялото, тя се преобразува в креатин фосфат, който от своя страна има роля за изграждането, регенерирането и възстановяването на аденозин трифосфат (АТФ). АТФ пък ни осигурява енергията необходима за мускулните контракции.